
2013-03-05 Nr.01-01-
Dailiui Alfonsui Barakauskui
DĖL GALIMAI PAŽEIDŽIANČIOS LYGIATEISIŠKUMO PRINCIPĄ VAŽIAVIMO IŠLAIDŲ MAKSIMALAUS DYDŽIO KOMPENSAVIMO TVARKOS
Informuojame Jus, kad į Vilniaus miesto policijos darbuotojų profesinę sąjungą (toliau – Profesinė sąjunga) kreipėsi nariai, dirbantys Valstybės sienos apsaugos tarnybos prie Lietuvos Respublikos vidaus reikalų ministerijos (toliau – VSAT prie LR VRM) Vilniaus rinktinėje, dėl galimai pažeidžiamų jų teisių. 
Lietuvos vidaus tarnybos statuto 52 straipsnio 4 dalis numato, kad Pareigūnui, kuris pagal tarnybos pobūdį važinėja keleiviniu ar asmeniniu transportu tarnybiniais tikslais, taip pat vyksta į tarnybos vietą ir iš jos, kompensuojamos važiavimo išlaidos, išskyrus išlaidas taksi. Važiavimo išlaidų kompensavimo tvarką ir maksimalų važiavimo išlaidų kompensacijos dydį nustato Vyriausybė ar jos įgaliota institucija. Lietuvos Respublikos Vyriausybė 2003 m. gruodžio 2 d. nutarimu Nr.1510 „Dėl įgaliojimų suteikimo įgyvendinant Lietuvos Respublikos vidaus tarnybos statutą“ įgaliojo Lietuvos Respublikos vidaus reikalų ministeriją (toliau – LR VRM) patvirtinti vidaus tarnybos sistemos pareigūnų, kurie pagal tarnybos pobūdį važinėja keleiviniu ar asmeniniu transportu tarnybiniais tikslais, taip pat vyksta į tarnybos vietą ir iš jos, išskyrus taksi, važiavimo išlaidų kompensavimo tvarkos aprašą. LR VRM, įgyvendindama minėtą Lietuvos Respublikos Vyriausybės nutarimą, 2004 m. gruodžio 1 d. įsakymu Nr. 1V-394 „Dėl vidaus tarnybos sistemos pareigūnų, kurie pagal tarnybos pobūdį važinėja keleiviniu ar asmeniniu transportu tarnybiniais tikslais, taip pat vyksta į tarnybos vietą ir iš jos, išskyrus taksi, važiavimo išlaidų kompensavimo tvarkos aprašo patvirtinimo ir maksimalaus važiavimo išlaidų kompensacijos dydžio nustatymo“ (toliau – LR VRM įsakymas), patvirtino Vidaus tarnybos sistemos pareigūnų, kurie pagal tarnybos pobūdį važinėja keleiviniu ar asmeniniu transportu tarnybiniais tikslais, taip pat vyksta į tarnybos vietą ir iš jos, išskyrus taksi, važiavimo išlaidų kompensavimo tvarkos aprašą (toliau – Aprašas). Vadovaujantis šiuo teisės aktu, visiems vidaus tarnybos sistemos pareigūnams kompensuojamos važiavimo išlaidos.
LR VRM įsakymo 2.1. punktu nustatyta, kad vidaus tarnybos sistemos pareigūnams, kurie pagal tarnybos pobūdį važinėja keleiviniu ar asmeniniu transportu tarnybiniais tikslais, taip pat vyksta į tarnybos vietą ir iš jos, išskyrus taksi, maksimalus važiavimo išlaidų kompensacijos dydis vienam vidaus tarnybos sistemos pareigūnui per vieną mėnesį yra 0,3 Lietuvos Respublikos Seimo nustatyto atitinkamų metų valstybės tarnautojų, valstybės politikų, teisėjų ir valstybės pareigūnų pareiginės algos bazinio dydžio (toliau – bazinis dydis).  
Pažymėtina, jog VSAT prie LR VRM Vilniaus rinktinės pareigūnai dirba viename pasienio tikrinimo poste su Lietuvos Respublikos Muitinės (toliau – LR Muitinė) pareigūnais (LR Muitinės postas yra toje pačioje vietoje, kaip ir pasienio tikrinimo postas), kuriems nuo 2013 m. sausio 1 d. mokama ženkliai didesnė važiavimo išlaidų kompensacija. Tarnybos Lietuvos Respublikos muitinėje statuto 54 str. 10 d. numatyta, kad Muitinės postų pareigūnui, pagal tarnybos pobūdį važinėjančiam tarnybiniais tikslais keleiviniu ar asmeniniu transportu, taip pat vykstančiam į tarnybos vietą ir iš jos, važiavimo išlaidos, išskyrus taksi, kompensuojamos finansų ministro nustatyta tvarka. Minėtų pareigūnų  kelionės išlaidų kompensavimo tvarką iki 2013-01-31 numatė Lietuvos Respublikos finansų ministro 2007 m. gegužės 22 d. įsakymu Nr.1K-189 „Dėl Lietuvos Respublikos muitinės postų pareigūnų, pagal tarnybos pobūdį važinėjančių tarnybiniais tikslais keleiviniu ar asmeniniu transportu, taip pat vykstančių į tarnybos vietą ir iš jos, važiavimo išlaidų, išskyrus taksi, kompensavimo taisyklių patvirtinimo“ (toliau – LR FM įsakymas) patvirtintos Lietuvos Respublikos muitinės postų pareigūnų, pagal tarnybos pobūdį važinėjančių tarnybiniais tikslais keleiviniu ar asmeniniu transportu, taip pat vykstančių į tarnybos vietą ir iš jos, važiavimo išlaidų, išskyrus taksi, kompensavimo taisyklės (toliau – Taisyklės), kurių 4 punkte buvo nustatytas analogiškas važiavimo išlaidų kompensavimo dydis, kaip ir sienos apsaugos tarnybos pareigūnams. Tačiau Lietuvos Respublikos finansų ministras 2013 m. sausio 25 d. įsakymu Nr.1K-033 „Dėl finansų ministro 2007 m. gegužės 22 d. įsakymo Nr.1K-189 „Dėl Lietuvos Respublikos muitinės postų pareigūnų, pagal tarnybos pobūdį važinėjančių tarnybiniais tikslais keleiviniu ar asmeniniu transportu, taip pat vykstančių į tarnybos vietą ir iš jos, važiavimo išlaidų, išskyrus taksi, kompensavimo taisyklių patvirtinimo“ pakeitimo“ pakeitė Taisykles, kurių 4 punktas (nuo 2013-01-31 aktuali redakcija) numato, kad Taisyklių 2 punkte nurodytos važiavimo išlaidos kompensuojamos pagal faktinių važiavimo išlaidų pagrindimo dokumentus (naudotus važiavimo keleiviniu transportu bilietus ir jų apmokėjimo pagrindimo dokumentus, degalų įsigijimą patvirtinančius čekius, transporto priemonės registracijos liudijimo, transporto priemonės valdytojų civilinės atsakomybės privalomojo draudimo liudijimo ir vairuotojo pažymėjimo kopijas, kitus pareigūno teisės gauti kompensaciją įrodymo dokumentus), tačiau per vieną mėnesį negali viršyti 0,8 Lietuvos Respublikos Seimo nustatyto atitinkamais metais taikomo valstybės politikų, teisėjų, valstybės pareigūnų ir valstybės tarnautojų pareiginės algos bazinio dydžio. Tokiu būdu, šiai dienai VSAT prie LR VRM Vilniaus rinktinės pareigūnams (bei visiems kitiems vidaus tarnybos sistemos pareigūnams) ir LR Muitinės pareigūnams nustatytas skirtingas maksimalaus važiavimo išlaidų kompensacijos dydis, taip galimai pažeidžiant lygiateisiškumo principą, nes tiek sienos apsaugos tarnybos pareigūnai, tiek muitinės pareigūnai yra statutiniai valstybės tarnautojai.
Lietuvos vyriausiasis administracinis teismas 2010 m. birželio 14 d. nutartyje (administracinės bylos Nr. A-662-941/2010) taip pat pasisakė dėl lygiateisiškumo principo taikymo: „Įstatymų leidėjas, reguliuodamas valstybės tarnybos teisinius santykius, valstybės tarnautoją į pareigas priimantiems asmenims taip pat suteikė ir plačią diskreciją. Tačiau ši įstatymų leidėjo diskrecija nėra absoliuti: tai darydamas, jis turi paisyti Lietuvos Respublikos Konstitucijos normų ir principų, inter alia konstitucinio teisinės valstybės principo, Lietuvos Respublikos Konstitucijoje, inter alia jos 29 straipsnyje, įtvirtinto asmenų lygiateisiškumo principo...>“ (Lietuvos Respublikos Konstitucinio teismo 2010 m. gegužės 28 d., 2010 m. kovo 22 d. ir kiti nutarimai).
Atsižvelgiant į tai, kad maksimalus važiavimo išlaidų kompensacijos dydis buvo nustatytas 2008 metais, ekonominio sunkmečio metu, o šiuo metu pakilus degalų akcizui, pabrangus transporto priemonių valdytojų civilinės atsakomybės privalomajam draudimui, išaugus kitiems kaštams, pasibaigus ekonominiam sunkmečiui, logiška, kad LR FM padidino maksimalų važiavimo išlaidų kompensavimo dydį nuo 0,3 bazinio dydžio iki 0,8 bazinio dydžio. Todėl prašome Jūsų pakeisti Įsakymo 2.1 punktą, numatantį skirtingą maksimalaus važiavimo išlaidų kompensavimą, ir padidinti vidaus tarnybos sistemos pareigūnams maksimalų važiavimo išlaidų dydį iki 0,8 bazinio dydžio, kaip ir LR Muitinės pareigūnams.

